Šutaj Eštok, Matúš, minister vnútra SR (2024-06-20):
Pán poslanec Lackovič, na úvod mi dovoľte povedať, že nerozumiem tomu humbuku, ktorý spustil denník SME v rámci oficiálnej delegácie, ktorá sa zúčastnila zápasu slovenskej reprezentácie. Slovenská delegácia tam išla v zastúpení druhého najvyššieho ústavného činiteľa, a to je zastupujúci predseda Národnej rady, bol tam podpredseda Národnej rady, boli tam traja ministri, dvaja štátni tajomníci a ďalší zástupcovia rezortov. Čudujem sa, resp. nemám takú historickú pamäť, aby som si pamätal, či v roku 2016, kedy vtedajší prezident Andrej Kiska rovnako odletel vládnym špeciálom na zápas futbalovej reprezentácie, či sa ho niekto pýtal, či ten let ide preplatiť zo svojho, alebo či niekto riešil, či tam mal ešte nejakú ďalšiu oficiálnu návštevu. Pokiaľ si dobre pamätám, tak sa ho nikto nepýtal. A to je správne, pretože tak ako bol Andrej Kiska v roku 2016 na EURE, tak bol aj premiér Fico v roku 2012 na majstrovstvách sveta v hokeji a tak boli ďalšie desiatky predstaviteľov štátu na rôznych športových podujatiach. A predstavte si, že nešli tam na vlastné náklady, pretože tam nešli ako osoby. Andrej Kiska nešiel v roku 2016 na EURO ako Andrej Kiska, išiel ako najvyšší predstaviteľ štátu, ako hlava Slovenskej republiky, zúčastniť sa tohto zápasu na pozvanie tiež, predpokladám, že vtedy niekoho. Tak je to úplne normálne. A chcem vám tu povedať všetkým poslancom Národnej rady, že na prelome mesiacov júl a august pôjde aj prezident Slovenskej republiky na olympiádu. Ja tam pôjdem s ním, pretože športové centrum polície, ktoré má viacerých reprezentantov, medailistov, napr. Danku Bartekovú a ďalších, Erik Vlček bol náš najúspešnejší vodný slalomár, nech mi Erik odpustí, ak som mu skomolil jeho pozíciu v rámci športu. Rovnako takto pôjdeme vládnym špeciálom. A rovnako takto pôjde v septembri vládnym špeciálom asi Erik Tomáš na paraolympiádu, pretože chce vzdať úctu tým športovcom, aj tým paraolympionikom, on tam nepôjde ako Erik Tomáš. Verte mi, že aj minister práce má množstvo vecí, ktoré by mal riešiť, ale s úcty k tým paraolympijským športovcom pôjde a pôjde vládnym špeciálom. Pôjde ich podporiť. A presne takisto boli piati ústavní činitelia, druhý najvyšší ústavný činiteľ, predseda Národnej rady, podpredseda Národnej rady a traja ministri, dvaja štátni tajomníci, aj štátny tajomník za šport. A verte mi, že keby nebol pán minister športu, pán Keketi musieť byť kvôli svojim pracovným povinnostiam už deň vopred v Nemecku, tak by išiel s nami aj minister športu. Pretože tak to je bežné a tak to je normálne. Pretože ak vám príde pozvanie z UEFY a zo Slovenského futbalového zväzu, že by bolo pre nich cťou, aby sa najvyšší reprezentanti krajiny, a to je bez ohľadu na to, že dneska sme to my, zajtra to môžete byť vy. Môžete byť vy ten minister športu, ktorý by tam dostal pozvanie od UEFY a Slovenského futbalového zväzu. Ak také príde pozvanie, tak je automaticky pre krajinu česť, že má svojich športovcov futbalistov, ktorí reprezentujú krajinu na tomto významnom podujatí. Pre nás to bola česť, že sme tam mohli ísť a podporiť ich takto. Ja sa chcem poďakovať aj takto Slovenskému futbalovému zväzu a UEFE za to, že nás tam zavolali, za to, že sme tam mali možnosť byť, nie ako Matúš Šutaj Eštok a nie ani ako Erik Tomáš, ale ako ministri, ktorí niečo v tej krajine reprezentujú bez ohľadu na to, že dnes je ministrom niekto, s kým môžte politicky nesúhlasiť. Čiže odmietam a priori túto debatu, ktorú spustil denník SME, ktorý vidí iba to, čo vidieť chce. Pretože tam boli reprezentanti štátu, ktorí išli, áno, vládnym špeciálom, predstavte si. Ak sa chceme baviť o tých ekonomických ďalších nákladoch, som na to absolútne pripravený. Celá faktúra bude rozdelená na päť rezortov a verte mi, že ten jeden rezort to bude stáť asi tritisíc eur. Ale to, že môžme vzdať nejakú úctu tým chlapcom, ktorí tam boli, nie z pozície fyzických osôb, ale z pozície predstaviteľov štátu, je úplne bežné a normálne. Robí sa to v Nemecku, robí sa to v Rakúsku, vo Francúzsku, všade vo svete. Robilo sa to na Slovensku. A pokiaľ táto debata, ktorú budú viesť rôzne nenávistné progresívne médiá, bude smerovať k tomu, že sa tu budeme ešte aj hanbiť... (Prerušenie vystúpenia časomerom.)